**A Csorvási Polgárőrség Közhasznú Szervezet Tájékoztatója a 2018 évről**

**Tisztelt Képviselő Testület!**

A Csorvási Polgárőrség Közhasznú Szervezet az alábbi tájékoztatást adja a 2018. évi tevékenységéről.

**1./ Az Egyesület székhelye: 5920 Csorvás Rákóczi utca 26.**

**2./ Az Egyesület működési területe: Csorvás közigazgatási területe.**

**3./ Az egyesület jogállása:** Az Egyesület, közhasznú szervezet amely önálló ügyintéző szervvel: elnökséggel, valamint önálló költségvetéssel rendelkezik, továbbá társult tagja a Békés Megyei Polgárőr Szövetségnek és az Országos Polgárőr Szövetségnek.

Működésének élveit és alapvető szabályait Magyarország alaptörvénye, a Polgári Törvénykönyv 2013. évi V. törvény, a 2011. évi CLXXV. törvény, az egyesülési jogról, a közhasznú jogállásról, valamint a civil szervezetek működéséről és támogatására vonatkozó rendelkezései határozzák meg.

**4./ Egyesület vezető-tisztségviselői:** Elnöke: Makszi József (5920 Csorvás Katona J. utca 4. szám alatti lakos) Elnök helyettes: Vargáné Szabó Szilvia (5920 Csorvás Kölcsey utca 3. szám alatti lakos) Gazdasági elnökhelyettes: Könyves László (5920 Csorvás Széchenyi utca 19/1. szám alatti lakos)

Egyesületünk létszáma: 25 fő

**Technikai eszközök:**

- Saját szolgálati gépjárműve van az egyesületnek (Chevrolet Aveo)

- Az egyesület az Önkormányzat támogatásának köszönhetően saját irodával rendelkezik, az iroda felszereltsége: számítógép, nyomtató, irodabútorok, internet

- A polgárőreink munkaruházata teljes körűen biztosított ( kivéve a téli felszerelés )

- A polgárőr autóban található: zseblámpa, fényképezőgép, hangos beszélő, forgalom irányító tárcsa

- A szolgálati gépjármű fel van szerelve „ POLGÁRŐRSÉG” feliratú fényhíddal, valamint el van látva sárga figyelmeztető jelzéssel, melyet szükség esetén használunk (pl. közlekedési baleseteknél, forgalom terelésnél).

**Az Egyesület céljai és feladatai**

**5./ A Polgárőr Egyesület kiemelt célja és alapfeladata:**

A helyi közrend és közbiztonság védelme, a bűnmegelőzésben való közreműködés, az állampolgárok személyi biztonságának védelme, az állami, önkormányzati, valamint a településen működő gazdálkodó szervezetek, és állampolgári vagyonvédelem elősegítése, a lakossági biztonságérzet növelése, a lakosság és a bűnüldöző szervek közötti bizalom és együttműködés erősítése. Rendkívüli vészhelyzetek esetében a védekezésben való részvétel, a károk megelőzésében és elhárításában való részvétel, a helyreállítás és újjáépítés feladataiban való részvétel.

**6./ A célok megvalósítása érdekében végzendő feladatok:**

A helyi közrend és közbiztonság védelme, valamint bűnmegelőzésben való közreműködés érdekében közterületi járőrszolgálatot végezünk. Ezen feladaton túl figyelőszolgálatot is ellátunk. A közúti baleset helyszínén ( szükség szerint ) jelzőőri feladatok ellátása is tevékenységi körünkhöz tartozik. A bölcsődék, óvodák, iskolák közvetlen közelében járőri tevékenységet látunk el,bűnmegelőzési célzattal.

A bűncselekmény elkövetését elősegítő és a közbiztonságot veszélyeztető körülményekről tájékoztatjuk a rendőri és más intézkedésekre jogosult szerveket.

A bűnügyileg és közbiztonságilag fertőzött és veszélyeztetett területeken a személyi biztonság, az ingó és ingatlan vagyontárgyak védelme érdekében járőrszolgálatot szervezünk.

A tetten ért bűnelkövetőket haladéktalanul átadjuk a legközelebbi rendőri szervnek, vagy rendőrnek.

Jelzést adunk a gyermek- és fiatalkorúak értelmi, erkölcsi, testi fejlődését súlyosan veszélyeztető eseményekről, amikor bűnmegelőző és közbiztonsági jellegű védő, óvó intézkedések megtételét tartjuk szükségesnek.

A bűnmegelőzés és a közbiztonság érdekében reklám és propaganda tevékenységet végzünk.

A lakosság felé bűnmegelőzési jellegű oktató, felvilágosító, tanácsadó tevékenységet folytatunk, együttműködve a helyi rendőri szervekkel.

**7./ A Polgárőr Egyesület** az előzőekben meghatározott alapfeladatán kívül a következő *kiegészítő feladatokat végzi***:** A katasztrófavédelemben való közreműködés, a baleset megelőzésben közreműködés, a fogyatékos személyek védelme, rendezvények helyszínének biztosítása. Valamint baleset-megelőzési bizottság munkájának segítése, a körözött tárgyak és személyek felkutatásában való részvétel, valamint oktatási, kulturális ismeretterjesztő tevékenység vállalása.

A 2018-as évben a Csorvási Polgárőrség Közhasznú Szervezet az alábbi közhasznú tevékenységet végezte.

**8./ Az együttműködési megállapodásban foglalt feladatokat végrehajtottuk.**

A polgárőr egyesület vállalta, hogy a működési területét érintő közterületi jogsértések visszaszorítása, megelőzése érdekében a tagjai közterületen, közutakon, forgalmas nyilvános helyeken, közlekedési csomópontokban történő jelenléte útján hozzájárul a lakosság biztonságérzetének növeléséhez, a bűnmegelőzési feladatok hatékony ellátásához.

**A polgárőrök a szolgálatok során** sport, kulturális rendezvények, bűnügyi feladatokban, bűn és baleset-megelőzési akciókban, temetőbiztonságban, gyalogátkelőhely biztosításban, vasútbiztonsági feladatok ellátásában vettek részt. Kiemelt figyelmet fordítottunk az idősek életkörülményeire, tekintettel a zord téli időjárásra. Ezt a tevékenységet a továbbiakban is folytatni fogjuk.

**A 2018-as évben a következő óraszámokat teljesítettük:**

* **Rendőrséggel közös szolgálat:** 899 órában láttunk el közös szolgálatot. Ebben hat fő rendőr és tizenhét fő polgárőr vett részt ( itt szeretném megjegyezni, hogy a két csoport között - érzésem szerint - jó a kapcsolat )
* **Gyalogátkelőhelyen**  190 óra szolgálatot láttunk el. Itt tíz fő polgárőr vett részt a feladat végrehajtásába.
* **A temetőkben és környékén**  920 órában voltunk jelen, tizenhét polgárőrrel.
* **Sport rendezvényeken**  360 órában voltunk jelen,állandó hat fővel.
* **Rendezvény biztosításban**  541 órában vettünk részt,harminchat fővel.
* **Diszpécser szolgálat:** 366 nap 8784 óra
* **Polgárőr önálló szolgálat**  3859 órában, százötvennyolc fővel láttunk el
* **Összes önálló szolgálat 2018. évben**  14741 óra volt.
* **A 2018-as összes óraszám 15661 óra.**

**9./ Tett intézkedések:**

Polgárőrök jelzése alapján több esetben is történt rendőri intézkedés gyanús gépjármű valamint személy felbukkanása miatt.

Egyre kevesebb esetben bukkannak fel úgynevezett „házaló árusok” a város területén. Ez köszönhető a lakosság aktív részvételének a bűnmegelőzésben, ugyanis ha ilyet tapasztalnak azt jelzik felénk, hogy hol, hányan, milyen járművel és merre mozognak. Ezen tevékenységét a lakosságnak itt is szeretném megköszönni, és bízom benne, hogy az elkövetkező időben hasonlóan fog működni ez a bevett szokás. Ezt tovább jelezzük a megfelelő rendőri szervek felé, akik a szükséges intézkedéseket megteszik.

Lakosság biztonságérzetének növelése érdekében fokozzuk a közterületeken való részvételt.

Téli időszakban kiemelten figyelünk az egyedül élő idősekre. Amennyiben szükséges segítünk nekik.

Az Együttműködési megállapodásban foglaltak szerint tájékoztatást adunk a Rendőrkapitányság felé az előző hónapban végzett munkánkról. (havi végzett szolgálat, alkalom, óra, fő, szolgálat jellege)

Az OPSZ által kiírt pályázati kiírásban meghirdetett, BM által biztosított többlet feladatokat végrehajtottuk.

**10./ Támogatások:**

Az Egyesület 2018-ban 300.000 Ft támogatást nyert el a Belügyminisztérium pályázatán. Ezt a támogatást a Békés Megyei Polgárőr Szövetségen keresztül kaptuk meg.

A NAV 1% visszatérítésből 167649. Ft bevételünk volt.

Az Önkormányzat 50.000 Ft-os támogatást nyújtott készpénzben, valamint szintén 50.000 Ft-ot jutalmazásra a Megyei Polgárőr napra.

A Csorvási Gazdák Zrt. 100.000 Ft-tal támogatta a csoportot.

A városunkban több vállalkozó nem anyagi hozzájárulással, hanem más egyéb dologgal járulnak hozzá működésünkhöz.

Ezen támogatásokat itt is szeretnénk megköszönni támogatóinknak.

**11./ Következő időszakra céljaink:**

Tovább fokozni a közterületi jelenlétet, valamint a külterületi szolgálatot. A rendőrséggel még több együtt eltöltött szolgálatot szeretnénk elérni. Szeretnénk fejleszteni az eszközállományunkat, az anyagi helyzetünknek megfelelően. A lakossággal még jobb együttműködést kívánunk elérni.

Tisztelt Képviselő-testület!

Kérem tájékoztatóm megvitatását és tudomásul vételét. Az esetlegesen felmerülő kérdésekre szívesen válaszolok.

Csorvás 2019. június 12. Tisztelettel:

Makszi József elnök